केरल: पिनराई विजयन मंत्रिमंडल में होंगे 21 मंत्री
तिरुवनंतपुरम: केरल में पिनराई विजयन के नेतृत्व वाली दूसरी सरकार 20 मई को शपथ ग्रहण करेगी और मंत्रिमंडल में सदस्यों की संख्या 21 होगी। यह जानकारी एलडीएफ के संयोजक एवं माकपा के कार्यवाहक राज्य सचिव ए विजयराघवन ने सोमवार को यहां दी।
विजयराघवन ने एलडीएफ की राज्य समिति की बैठक के बाद यहां कहा कि नयी वाम सरकार का शपथ ग्रहण समारोह कोविड-19 स्थिति को देखते हुए सादगी से होगा जिसमें सीमित संख्या में लोग आमंत्रित होंगे।
उन्होंने यह भी कहा कि मंत्रियों के विभागों का फैसला मुख्यमंत्री करेंगे।
विजयराघवन ने यहां संवाददाताओं से कहा, ‘‘चूंकि एलडीएफ को विधानसभा चुनावों के दौरान लोगों के हर वर्ग से अपार समर्थन मिला है, अत: हम एक ऐसी सरकार बनाना चाहते हैं जिसमें सभी वर्गों का प्रतिनिधित्व हो और जो सभी की उम्मीदों पर खरा उतर सके।’’
माकपा नेता ने कहा, ‘‘फिलहाल, 21 सदस्यीय सरकार बनाने का फैसला लिया गया है।’’
उन्होंने कहा कि एलडीएफ में सबसे बड़े गठबंधन सहयोगी माकपा के नए मंत्रिमंडल में 12 सदस्य होंगे जबकि दूसरी सबसे बड़ी पार्टी भाकपा के 4 सदस्य होंगे, वहीं केरल कांग्रेस (एम), जनता दल (एस) और राष्ट्रवादी कांग्रेस पार्टी (राकांपा) से एक-एक प्रतिनिधि होंगे।
उन्होंने कहा कि चूंकि मंत्रिमंडल में 21 से अधिक सदस्य शामिल हो सकते हैं, एलडीएफ ने अपने चार सहयोगियों, जिनके पास एक विधायक हैं, को बारी बारी के आधार पर मंत्री पद साझा करने का फैसला किया है।
इससे यह स्पष्ट हो गया है कि एंटनी राजू, (जनधिपति केरल कांग्रेस), के बी गणेश कुमार (केरल कांग्रेस-बी), अहमद देवरकोविल (इंडियन नेशनल लीग) और रामचंद्रन कडनपल्ली (कांग्रेस-एस) को दो चरणों में कैबिनेट में शामिल किया जाएगा।
माकपा और भाकपा क्रमशः विधानसभाध्यक्ष और उप विधानसभाध्यक्ष पदों पर रहेंगे, वहीं मुख्य सचेतक का पद केसी-एम के उम्मीदवार को जाएगा।
उन्होंने कहा कि एलडीएफ संसदीय दल के नेता का चुनाव मंगलवार को किया जाएगा जिसके बाद शपथ ग्रहण समारोह के संबंध में राज्यपाल से सलाह ली जाएगी।
इससे पहले, यहां माकपा मुख्यालय एकेजी सेंटर में एलडीएफ राज्य समिति की बैठक की अध्यक्षता करने वाले विजयन ने छह अप्रैल को हुए विधानसभा चुनावों में ऐतिहासिक जीत का जश्न मनाने के लिए मोर्चे के नेताओं की मौजूदगी में केक काटा।
बैठक में केरल कांग्रेस (बी) के पूर्व प्रमुख दिवंगत आर बालकृष्ण पिल्लई को भी श्रद्धांजलि दी गई जिनका इस महीने की शुरुआत में निधन हो गया था।
एलडीएफ ने केरल में अपने प्रतिद्वंद्वियों-कांग्रेस के नेतृत्व वाले यूनाइटेड डेमोक्रेटिक फ्रंट (यूडीएफ) और भाजपा-राजग को हराकर 99 सीटें जीतकर सत्ता बरकरार रखी है।
यूडीएफ जहां केवल 41 सीटें जीत सका वहीं राजग गठबंधन चुनावों में एक भी सीट नहीं जीत पाया।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva awa_Deva hin_Deva